ถ้าเปิดห้างแล้วร้าง มันจะหนักกว่าเดิม
สำหรับคนที่เป็นเจ้าของร้านค้าในห้าง คงอยากให้ห้างเปิดเร็วๆ พวกเขาจะได้กลับมาขายสินค้ากันอีกครั้ง
26 เม.ย. 2563

ถ้าเปิดห้างแล้วร้าง มันจะหนักกว่าเดิม /โดย ลงทุนแมน
สำหรับคนที่เป็นเจ้าของร้านค้าในห้าง
คงอยากให้ห้างเปิดเร็วๆ
พวกเขาจะได้กลับมาขายสินค้ากันอีกครั้ง
แต่พวกเขาคงไม่คิดว่า
จริงๆ แล้ว ถ้าห้างกลับมาเปิด แต่ไม่มีคนเดิน
ผลลัพธ์ที่ได้ เขาอาจเจอปัญหามากกว่าเดิมก็เป็นได้
เรื่องนี้เป็นเพราะอะไร
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
หลังจากที่ กรุงเทพมหานคร สั่งปิดห้าง ร้านอาหาร และสถานบริการอื่นๆ มาแล้ว 1 เดือน
หนึ่งในคนที่ได้รับผลกระทบหนักสุดก็คงเป็นร้านค้าที่อยู่ในห้าง
อย่างไรก็ตาม เจ้าของห้างที่ให้เช่าพื้นที่ ส่วนใหญ่จะมีมาตรการไม่เก็บค่าเช่าเพื่อช่วยเหลือร้านค้า
ทำให้ต้นทุนของร้านค้า ก็คงจะมีเพียงค่าพนักงานที่มีอยู่
บางร้านอาจจ่ายเงินเดือนเต็มเดือน บางร้านอาจจ่ายครึ่งหนึ่ง บางร้านหยุดจ่ายพนักงานเลย
เมื่อบวกลบแล้ว ทำให้ร้านค้าต่างๆ น่าจะยังอยู่ได้ ถึงแม้ว่าจะขาดรายได้ แต่ค่าใช้จ่ายก็น้อยลงตาม
แต่เรื่องราวเหล่านี้จะเปลี่ยนไป ในวันที่ห้างกลับเปิดอีกครั้ง
เพราะอะไร?
เพราะในวันที่ห้างกลับมาเปิดอีกครั้ง ผู้ให้เช่าพื้นที่ย่อมจะกลับมาเก็บค่าเช่าจากร้านค้าอีกครั้ง
ดังนั้นสิ่งที่จะเกิดขึ้นทันทีก็คือค่าใช้จ่าย..
แล้วรายได้ล่ะ?
ไม่มีใครรู้ว่า วันที่เปิดห้าง คนจะไปห้างมากน้อยขนาดไหน
ถ้ากรณีที่เปิดปุ๊บ คนเดินเต็มห้างทันที ร้านค้าจุคนได้เท่าเดิม ร้านค้าก็จะกลับมาทำกำไรเหมือนเดิมได้
แต่ในความเป็นจริงแล้ว ผู้คนจะระวังตัว ไม่ได้ไปเดินห้างกันทุกคน และร้านค้าเหล่านั้นก็จะมีข้อจำกัดมากขึ้น
เช่น จากเดิมร้านอาหารรองรับลูกค้าได้ 10 โต๊ะ
มาวันนี้จะรองรับได้เพียง 5 โต๊ะ
หรือจากเดิมปล่อยให้เข้าไปในร้านเพื่อซื้อสินค้ากี่คนก็ได้
มาวันนี้ต้องจำกัดจำนวนคนต่อรอบในการเข้าร้านค้า
ยิ่งร้านที่เคยจัดการพื้นที่ได้คุ้มค่าสุดๆ คนแน่นสุดๆ เช่น บุฟเฟต์ สุกี้ ปิ้งย่าง
ร้านค้าเหล่านั้นต้องเว้นระยะห่างมากขึ้น
ทำให้ต้องการพื้นที่ต่อคนมากขึ้นในการบริการ
ทั้งหมดนี้จะทำให้ร้านเหล่านั้นมีรายได้น้อยลง เมื่อเทียบกับค่าเช่า ค่าพนักงาน ที่เกิดขึ้นทันที
ถ้าเจ้าของพื้นที่ไม่ลดค่าเช่าให้ร้านค้า ร้านค้าเหล่านั้นก็มีความเสี่ยงที่จะขาดทุนจากการดำเนินงาน ซึ่งจะขาดทุนมากกว่าตอนปิดร้านเสียอีก
และยิ่งร้านค้าที่มีเชนเป็นร้อยสาขา
การขาดทุนก็จะถูกคูณไปด้วยจำนวนสาขา
ในที่สุดแล้ว ร้านค้าที่อยู่ในห้าง
อาจต้องกลับมาถามตัวเองใหม่ว่า
ปิดห้าง หรือเปิดห้าง มันจะดีกว่ากัน?
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube -